**Admares Group Oy** on suomalainen yritys, joka suunnittelee ja rakentaa rakennuksia ja niiden erikoisrakenteita. Se on tullut tunnetuksi kelluvista rakennelmistaan, mutta keskittyy nykyään modulaariseen rakentamiseen.

Historia
--------

### Admares ja kelluvat rakennelmat 2015–2022

Admares eriytettiin vuonna 2015 Almaco Groupista, joka tuottaa risteilyalusten, offshore-rakentamisen ja talonrakennuksen moduuliratkaisuja, kuten laivahyttimoduuleja. Uuden yhtiön tavoite oli tehdä kelluvia huviloita ja muita rakennuksia. Almacon olivat vuonna 1998 perustaneet Mikael Hedberg ja hänen isänsä Ulf Hedberg kahden muun henkilön kanssa. Admaresin toimitusjohtajana aloitti Mikael Hedberg. Yhtiö teki yhteistyötä Porsche Consulting -konsulttiyhtiön sekä sen tytäryhtiö MHP:n kanssa.

Admaresin suunnittelema ja valmistama tekosaari otettiin käyttöön toukokuussa 2016. Rakennuttajaa, Burj Al Arab Jumeirah -hotellia, pidetää yhtenä maailman hienoimpana hotellina. Ravintola- ja uimalasaarta kutsutaan Burj Al Arab Terrace -nimellä. Maailman ainoa seitsemän tähteä saanut hotelli on purjeenmuotoinen. Myös sen kelluva terassi on purjeenmuotoinen ja pinta-alaltaan 10 000 neliömetriä. 102 metriä pitkällä terassisaarella sijaitsee muun muassa suolaisen ja makean veden uima-altaita, ravintoloita, myymälöitä, huviloita ja katoksia sekä vip-alueita. Saaren valmistumiseen kului 11 kuukautta. Saari rakennettiin Rauman telakalla kahdeksassa palassa kuljetettiin perille laivoilla. Sitä ei haluttu rakentaa paikalla, jottei hotellivieraiden tarvinnut katsella rakennustöitä. Saari painaa noin 5000 tonnia.

Joulukuussa 2016 Admares luovutti valmistamansa maailman suurimman yksityisen kelluvan huvilan. Huvilassa on kuusi tuhatta neliötä ja siihen kuuluu kehittynyttä teknologiaa. Tekoäly analysoi ylläpitoa varten kerättyä tietoa ja osaa ennakoida osien kulumista. Järjestelmä analysoi myös ilman laatua ja tunnistaa asukkaidensa läsnäolon, mikä parantaa huvilan turvallisuutta. Kolmen asuinkerroksen alla sijaitsee huoltokerros, jossa on kolme isoa sähkögeneraattoria, ilmastointilaitteisto ja jätevedenpuhdistamo. Makeaa vettä voidaan tuottaa merivedestä Aquanovan laitteistolla. Huvilan tilaaja halusi pitää henkilöllisyytensä salassa, eikä huvilan määränpäätä kerrottu julkisuuteen. Huvilan kylpylässä oli muun muassa suomalainen sauna, höyrysauna, vesiputousseinä ja hierontatilat.

Joulukuussa 2016 kerrottiin myös, että yksi Dubain suurimmista kiinteistökehittäjistä, Dubai Properties, oli tilannut yhtiöltä kymmenen kelluvaa huvilaa ja kolme ravintolaa. Huvilat oli tarkoitus toimittaa Marasi Business Bay -alueen huvivenesatamaan syksyllä 2017.

Vuonna 2016 Admares toimi verkostomallilla, eli se huolehtii projektien suunnittelusta, myynnistä ja johtamisesta ja ostaa muun suunnittellun, valmistuksen sekä tuotantotilat alihankkijoilta. Admaresin projektit tehtiin Rauman telakalla. Suunnittelussa Admaresin yhteistyökumppaneina toimi muun muassa Sigge Arkkitehdit ja Kudos-sisustussuunnittelutoimisto. Rauma Marine Constructions (RMC) teki projektien terästyöt. Admares sai Tekesiltä lähes kymmenen miljoonan euron lainan.

Admares Marine toimitti 16 kelluvaa hotellia Qatariin vuoden 2022 jalkapallon MM-kilpailuja varten. Maaliskuussa 2022 Admares Marine siirtyi osaksi Meyer Groupin kanssa perustettua Meyer Floating Solutions -yhteisyritystä.

### Admares ja modulaariset rakennelmat 2018–

Vuonna 2018 Hilton järjesti kilpailun 12 huippusuunnittelijalle, joilla oli 24 tuntia aikaa suunnitella ylellinen vierashuone. The Hilton Box -kilpailun voittajatyön suunnitteli torontolainen Chapi Chapo Design ja toteutti Admares. Admares oli jo aiemmin toteuttanut Bahamasaarille Hilton at Resorts World Bimini -kokonaisuuden, joka koostui 269 moduulina rakennetusta hotellihuoneesta. Kokemusten myötä yrityksen johto alkoi miettiä rakennusalan muutosta ja halusi panostaa modulaaristen komponenttien tuotantoon.

Admares alkoi toteuttaa yhteistyössä amerikkalaisen EIR Healthcaren kanssa moduuleihin rakennettuja sairaalahuoneita esimerkiksi Philadelphiaan. MedModular-huoneisiin kuuluu muun muassa antimikrobisia pintoja, automaattisesti sulkeutuvia ovia ja liikkumista helpottavia tukikahvoja. Potilaiden yksityisyyttä suojellaan huurrelaseilla. EIR rakennutti huoneet Suomessa Admaresin valvonnassa.

Vuonna 2020 Admares ja Porsche Consulting aloittivat ensimmäisen yhteisen hankkeensa Pohjois-Amerikassa. New Yorkin Bushwikciin suunniteltiin yli 10 000 neliömetrin kokonaisuus Building 4.0 -nimellä kutsutun modulaarisen rakennustekniikan avulla. Paikalle siirrettävät moduulit vähentävät naapurustolle rakennustöistä aiheutuvaa haittaa, sillä rakennuksen kokoamiseen moduuleista arvioitiin kestävän vain kaksi päivää.

Keväällä 2022 Admares kertoi aikovansa rakentaa Lähi-itään maailman moderneimman talotehtaan.

Kesäkuussa 2023 Admares kertoi siirtävänsä pääkonttorinsa Turusta Yhdysvaltoihin. Yhtiö oli rakentamassa talotehdasta Waycrossiin Georgian osavaltioon. Loppuvuonna 2025 käyttöön otetttavan modulaarisia taloja valmistavan tehtaan arvioitiin maksavan noin 750 miljoonaa dollaria. Tehtaassa työskentelisi noin 1400 työntekijää. Admares suunnitteli rakentavansa viisi muutakin vastaavanlaista tehdasta eri puolille maailmaa.

Yhteistyökumppanit
------------------

Admaresin yhteistyökumppaneita ovat esimerkiksi 

* Porsche Consulting -konsulttiyhtiö
* Enlighted Inc, Siemensin tytäryhtiö, joka on keskittynyt IoT-tuotteisiin
* Siemens, jonka suunnitteluohjelmisto se käyttää

Lähteet
-------

1. 1 2 3 4 5 6 7 8 9  Anni Lassila HS: Ensin tekosaari Dubaihin, nyt kelluva luksushuvila – HS tutustui huippusalaiseen vientiprojektiin Raumalla *Helsingin Sanomat*.  2.12.2016. Viitattu 12.4.2022.
2. ↑  Turkulainen Admares toimittaa luksussaaren Arabiemiraatteihin, *Kauppalehti* 30.12.2015. Viitattu 2.12.2016.
3. 1 2 3 4  Patzer Verlag GmbH & Co KG: Admares baut mit Porsche moderne Gebäude-Fabrik: Finnischer Fertigteil-Hersteller will seriellen Bau revolutionieren *allgemeinebauzeitung.de*.  18.3.2022. Viitattu 14.6.2023. (saksaksi)
4. 1 2  Modular construction takes centre stage: Finnish company to build mega factory in the U.S. *Built Offsite*. Viitattu 14.6.2023. (englanniksi)
5. ↑  Anni Lassila HS: Raumalta kuljetettiin tekosaari Dubaihin– miljoona kiloa hiekkaa ja uima-altaita *Helsingin Sanomat*.  28.5.2016. Viitattu 12.4.2022.
6. ↑  Tässä se on: Suomessa valmistettu 102-metrinen rikkaiden saari kuljetettiin Dubaihin *Ilta-Sanomat*.  27.5.2016. Viitattu 12.4.2022.
7. ↑  Anni Lassila HS: Raumalta kuljetettiin tekosaari Dubaihin– miljoona kiloa hiekkaa ja uima-altaita *Helsingin Sanomat*.  28.5.2016. Viitattu 12.4.2022.
8. ↑  Enkvist, Lisa: Raumalla valmistuu maailman suurin kelluva huvila, *Turun Sanomat* 2.12.2016.
9. ↑  Kalevi Rantanen: Ilmastonmuutos pakottaa rakentamaan asuntoja veden päälle: tällaisia voisivat olla kelluvat kaupungit *Helsingin Sanomat*.  6.1.2020. Viitattu 12.4.2022.
10. ↑  Anni Lassila HS: Raumalla tehdään lisää kelluvaa luksusta Dubaihin – nyt tilauksessa huviloita ja ravintoloita *Helsingin Sanomat*.  16.12.2016. Viitattu 12.4.2022.
11. ↑  Anni Lassila HS: Rauman telakan toimitusjohtaja vannoi, ettei seuraisi isiensä jälkiä – toisin kävi *Helsingin Sanomat*.  8.3.2017. Viitattu 12.4.2022.
12. ↑  Jukka Lukkari: Yllättävä yritys sai eniten Tekes-tukea *Tekniikka&Talous*.  2.2.2017. Viitattu 14.6.2023.
13. ↑  Jennifer Newton: Floating hotels will be built for the Fifa 2022 World Cup in Qatar *Mail Online*.  27.2.2020. Viitattu 12.4.2022.
14. ↑  Harri Repo: Meyer laajentaa kelluviin luksushuviloihin – veden päälle rakentamisen uskotaan kasvavan rajusti *Tekniikka&Talous*. Viitattu 12.4.2022.
15. ↑  Going Mod: Hilton Showcases Modular Guestroom *hotelbusiness.com*.  4.5.2018. Viitattu 22.4.2022. (englanniksi)
16. ↑  Peter Kotecki: A modular 'hospital room in a box' could dramatically slash the cost of building hospitals *Business Insider*. Viitattu 22.4.2022. (englanniksi)
17. 1 2  REW: Porsche-backed modular builder set to break ground on first US development *Real Estate Weekly*.  20.2.2020. Viitattu 14.6.2023. (englanniksi)
18. ↑  Annastiina Airaksinen: Suomalaisyritys avaa valtavan talotehtaan Yhdysvaltoihin: investointi 750 miljoonaa dollaria *Tekniikka&Talous*.  14.6.2023. Viitattu 14.6.2023.